香港瘰螈

香港瘰螈，以前叫香港蠑螈，係香港唯一嘅蠑螈，係一種有尾嘅兩棲動物。以前以為淨係香港先有，而家知道廣東省都有。

一啲自然學家認為佢係中國瘰螈嘅亞種，但到而家都未有定論。

特徵 
全長大約 10-15 cm。背脊有一條明顯嘅中脊，背中部兩側都有明顯嘅突脊，一直伸展至尾部前面。身體由紅色到深啡色，個肚顏色差唔多，但有橙色嘅斑紋。前肢有四隻腳趾，後肢有五隻。趾之間冇蹼。尾巴扁，用嚟游水。繁殖期雄性條尾中兩側會有藍色紋。

蝌蚪階段用鰓呼吸，鰓係外露嘅。大約1.5厘米長。長大後鰓會慢慢消失。

生活習性 
鍾意住響清澈，有大石嘅森林山澗見到。主要食魚、蚯蚓、蝦同昆蟲幼蟲等小動物為生，而本身亦係大魚，雀等動物嘅食物。

保育現狀 
喺香港， 佢係受到香港法例第 170 條「野生動物保護條例」保護。

備 
香港濕地公園同嘉道理農場暨植物園現時有飼養香港瘰螈。海洋公園亦有飼養，現於「動物故事坊」裏面。

資料來源 
《蛙蛙世界：香港兩棲動物圖鑑》
《香港動物原色圖鑑》

香港兩棲類

兩棲動物
香港物種